Sigurd Agersnap (SF), 2024-01-25:
Tak for ordet, formand, og tak til Enhedslisten for at fremsætte det her forslag.
Det er jo et forslag, som handler om noget, som vi i SF også har arbejdet for i flere år.
I SF er vi enige i, at vi ikke bør vente på det her område, indtil Europa-Kommissionen får fremsat et forslag til at ændre reglerne for dyrevelfærd.
Det er der flere grunde til.
Selv om fremtiden er, at vi spiser mere plantebaseret kost på grund af klimaet, er der også en risiko for, at vi i den nære fremtid kommer til at spise endnu mere kylling.
Det er mindre skadeligt end oksekød, og i og med at man i Danmark og i en række andre europæiske lande vil lægge en afgift på oksekød – nu må vi se, hvornår den kommer i Danmark, men man vil lægge en afgift på de klimaskadelige varer, herunder oksekød – vil man se, at flere vil rykke forbruget over mod kyllinger.
Det kommer med den pris, at der vil være flere, der spiser kylling.
Men det kommer også med den pris, at kyllinger er relativt små dyr, og at der skal væsentlig flere dyr til at opretholde en produktion af den samme mængde kød.
Ud fra et dyreetisk perspektiv er det jo helt afgørende, at vi har et særligt fokus på kyllingernes ve og vel.
Der er simpelt hen for mange kyllinger i dag, der lider, og der vil være endnu flere i fremtiden.
Når det så kommer til produktionen af turbokyllingen Ross 308, som det jo handler om her, så bliver det ikke meget værre ud fra et dyreetisk perspektiv, og jeg vil lige citere fra dyrevelfærdsloven: »Loven har til formål at fremme god dyrevelfærd, herunder beskytte dyr, og fremme respekt for dyr som levende og sansende væsener.
Loven har endvidere til formål at varetage dyreetiske hensyn.«
Med det i baghovedet må man overveje, hvordan det er at være en turbokylling.
Det er en kylling, der oplever organsvigt, fordi dens indre organer ikke kan følge med den hurtige vækst.
I mine ører er det jo noget, som klart er på kant med loven, og slet ikke noget, som vi kan forsvare rent dyreetisk.
Desværre udgør kyllingeracen Ross 308 størstedelen af kyllingerne i de danske kølediske.
I SF er vi glade for og stolte af, at vi lykkedes med at lande en aftale om, at kyllingerne kommer ud af statens køkkener, ligesom vi glæder os over, at det er lykkedes at samle et bredt flertal i Folketinget om at kræve et EU-forbud mod turbokyllinger.
Tak til regeringen og alle de partier, der var med i aftalen omkring det.
Når det er sagt, er vi også indstillet på at gå videre, også langt videre end det, regeringen har været villig til hidtil.
Stod det til os, lavede man et nationalt forbud som det, der ligger i forslaget, som vi behandler her.
Det er regeringen desværre ikke umiddelbart klar til.
Men selv hvis man ikke er det, synes vi, det er oplagt, at man tager andre initiativer i brug, der kan reducere produktionen.
Det har været rejst i debatten, at man også kunne få det ud af de kommunale køkkener, hvor der jo trods alt er et noget større forbrug.
Man kunne også lave den betal og beløn-ordning, som hr. Christian Friis Bach også tidligere var inde på i sit spørgsmål til ministeren, og som vi kender fra ordningen med halekupering, altså at man kanaliserer penge fra dem, som ikke behandler deres dyr ordentligt, over til dem, som gør det.
Det er noget, der kan rykke i den her branche.
Mulighederne er mange, og i SF er vi klar til at drøfte alle de konkrete forslag, vi kan komme op med.
Sluttelig skal jeg bare sige, at når man følger debatten herinde, kan man godt være i tvivl om, om vi i Folketinget er klar til at rykke i forhold til den her dagsorden, men følger man den offentlige debat, kan man ikke være i tvivl om, at danskerne er klar til at rykke.
De store hovedaktører i detailbranchen – Salling Group, Coop, SuperBrugsen, Dagli'Brugsen, REMA 1000, Dakofa, Min Købmand, Lidl og Nemlig.com, for bare at nævne nogle – er i gang med en udfasning af turbokyllinger.
Spørger man danskerne, mener to ud af tre, at supermarkederne bør stoppe salget af turbokyllinger, og i restaurationsbranchen er der en stor velvilje til at udfase turbokyllinger.
Derfor er opgaven, at vi skal få gjort noget ved det, og vi er glade for, at det her forslag starter den debat igen.